MATERSKÁ  ŠKOLA   HLAVNÁ 117  GELNICA

         ŠKOLSKÝ VZDELÁVACÍ PROGRAM

                                                                                           

Zuzana Macejková
   riaditeľka školy

Obsah

1. Základné identifikačné údaje o škole

2. Vymedzenie vlastných cieľov a poslania výchovy a vzdelávania a zameranie školy

3. Učebné osnovy 

4. Vyučovací jazyk

5. Spôsob, podmienky ukončovania výchovy a vzdelávania a vydávanie dokladu o získanom vzdelaní

6. Vnútorný systém kontroly a hodnotenia detí a zamestnancov

7. Záver 

  

1. Základné identifikačné údaje o škole

Názov ŠkVP:	Tvorivá škola – šťastné deti	
Stupeň vzdelania:	predprimárne vzdelanie
povinné predprimárne vzdelanie	
Dĺžka štúdia:	niekoľkoročná dochádzka detí do materskej školy 1 až 4 roky	
Formy výchovy a vzdelávania:	celodenná	
Vyučovací jazyk:	slovenský	
Prerokovaný v pedagogickej rade:	26.08.2022	
Prerokovaný v rade školy:	30.08.2022	
Schválený zriaďovateľom:	31.08.2022	
Vydaný dňa:	31.08.2022	

2. Vymedzenie vlastných cieľov a poslanie výchovy a vzdelávania a zameranie školy.

Východiskom pre tvorbu vlastných cieľov sú všeobecné ciele uvedené v Štátnom vzdelávacom programe a ciele v školskom zákone. Odrážajú ciele, očakávania a podmienky našej materskej školy.

•	rozvíjať základné kompetencie dieťaťa, ktoré je tým schopné operatívneho vzdelania (schopný zasiahnuť, pohotový, pružný, účinný), jeho spätosť so životom tak, aby poznatky a rozvoj pomáhali dieťaťu úspešne sa orientovať vo vlastnom životnom prostredí

•	viesť detí k autoevalvácii, vzájomnému hodnoteniu a k aktívnej účasti detí na riadení výchovno-vzdelávacej činnosti, aplikovaním rôznorodých metód, foriem a prostriedkov -  zážitkové a objavujúce učenie, heuristické a progresívne (pokrokové, vzostupné, rozmáhajúce sa) metódy

•	efektívne podporovať gramotnosť v jej jednotlivých štádiách  (kresliť- čítať obrázok, prvé písmena, slabiky z viac písmen) ako súčasť prirodzeného rozvoja a dieťa vnímame ako aktívny subjekt, gramotnosť rozvíjať ako komplex a súčasť zmysluplného učenia sa napr. (vytvárať pojmové mapy, tvorba a čítanie kníh s prediktabilným textom...)

•	rozvíjajúce a špecifické kompetencie rozvíjať v priamej závislosti na individuálnych predizpozíciach subjektu (výnimočnosť a jedinečnosť) v krúžkovej činnosti, zameranej na ľudové tradície, zdravý životný štýl, enviromentálnu výchovu...     

•	poznávaním histórie, tradícií materského školstva utvárať povedomie zamestnancov, rodičov a verejnosti o kultúrnom dedičstve a tradíciách regiónu (spracovanie histórie MŠ v Gelnici, prvá detská opatrovňa založená v r. 1876), besedy, odborná tlač...

•	ponechať dostatočný priestor na opakovanie už deťom známych aktivít, úloh v ktorých umožníme zážitok z úspechu aj tej skupine detí, ktorá ho má problém dosiahnuť z rozličných príčin, a tým utvárame u detí zdravé sebavedomie a dôveru vo vlastné schopnosti

•	pomáhať dieťaťu odhaľovať, uvedomovať si a rozvíjať osobnostné a sociálne kompetencie (napr. schopnosť narábať s rizikom, neistotou, primerane zvládnuť zmeny – adaptovať sa, učiť sa, nadväzovať a udržiavať vzťahy, vedieť zaobchádzať s pocitmi, kriticky myslieť, presadzovať sa, riešiť problémy, odolávať nátlakom skupiny, vedieť narábať so stresom, uvedomovať si seba samého), čím prispejeme k psychickej odolnosti detí

Zameranie školy:
Naše tradície

	Naša materská škola je zameraná na rozvoj národného povedomia v duchu ľudových tradícii a zvykov celého regiónu, nakoľko naše tradície prijímali aj prvky z folklóru okolitých obcí v procese prisťahovania sa ich obyvateľov do nášho mesta. Dobré pochopenie vlastnej kultúry a zmysel pre identitu môže byť základom pre budúce rozvíjanie regiónu (história, turizmus).  
           V predškolskom veku si dieťa utvára základy kultúrneho povedomia a vyjadrovania, rozvíja si estetické city a tvorivosť pri umeleckom seba vyjadrovaní. Vedieme detí k tolerancii, poznaniu a rešpektovaniu rozličných kultúr, utvárame prosociálne správanie bez predsudkov.
	V roku 2005 sme v našej materskej škole založili detský folklórny súbor „Srdiečko“ s ktorým sa zúčastňujeme na obvodných prehliadkach, pravidelne na verejných vystúpeniach. V roku 2009 sme cez mimovládny projekt postavili v školskej záhrade minipódium, kde organizujeme pravidelné prehliadky a súťaže, tak školské, ako aj pre širšiu verejnosť.  

Malí ochrancovia prírody

       Naša materská škola má podmienky na realizáciu enviromentálnej výchovy priamo v prírode čo má najväčší efekt pre detí po stránke kognitívnej, ale najmä po stránke sociálno-emocionálnej. Preto ju realizujeme cielene a systematicky, pripravujeme projekty počas školského roka priamo v prírodnom prostredí, ktoré je najväčšou inšpiráciou a zdrojom poznania. Deti v rámci ich vekových a individuálnych osobitosti oboznamujeme s podstatou ekologických zákonitosti, rozvíjame estetické cítenie a formujeme humánny morálny vzťah k ochrane a tvorbe životného prostredia. Realizujeme  "Ekovychádzky" spojené s pozorovaním prírody a prírodných javov ovplyvnených počasím. Aktivita "Deň zeme" je zameraná na ochranu životného prostredia, realizovaná formou besedy, súťaží a praktických aktivít priamo v prírode. Aktivity "Úprava areálu školy" sú zamerané na tradičné sezónne práce, úpravy okolia školy, starostlivosť o kvetiny, dreviny. Celoročná aktivita "Recyklácia" je zameraná na recykláciu odpadového materiálu ä zber papiera, viečka...), využívanie vo výtvarných a pracovných činnostiach 
( stonožka Filoména...). Aktivity zamerané na "Detské enviroprojekty" vedú detí k využívaniu digitálnych technológii, digitálnych hračiek pri riešení enviromentálnych úloh, aby boli atraktívnejšie, zaujímavejšie, samostatnejšie. Na záver školského roku sa prezentujú  so svojimi  projektmi na vopred zvolenú tému ( vzduch, voda...).  Tieto formy práce podporujú prirodzenú detskú zvedavosť, skúmavosť a tvorivosť.

3. Učebné osnovy 
Naša materská škola si vypracovala učebné osnovy v podobe rámcových obsahových celkov s prihliadnutím na vlastné osobitosti obsahu výchovy a vzdelávania, vzhľadom na charakter výchovno-vzdelávacej činnosti a osobitosti učenia sa detí predškolského veku. 
Obsahové celky sme spracovali na obdobie školského vyučovania (na 10 mesiacov školského roka). V čase letných prázdnin sa výchovno-vzdelávacia činnosť plánuje a realizuje formou voľných hier a hrových činností. Učebné osnovy určujú rozsah výchovy a vzdelávania, nie sú definitívne, nemenné, môžu sa dopĺňať a upravovať za vopred určených podmienok, sú záväzkom pre všetky učiteľky našej materskej školy. Súčasťou učebných osnov sú výkonové štandardy minimálne v rozsahu vzdelávacích štandardov štátneho vzdelávacieho programu. Umožňujú rýchle reagovať na inovácie v predprimárnom vzdelávaní, individuálny prístup  a rešpektujú individuálne učebné tempo detí.
Súčasťou každého obsahového celku je názov obsahového celku, charakteristika obsahového celku, viacero tém, stratégie výchovno-vzdelávacej činnosti. Časové trvanie obsahového celku je mesiac, niektoré výkonové štandardy sa môžu objaviť vo viacerých obsahových celkoch. Každý obsahový celok v sebe integruje všetky vzdelávacie oblasti. Orientačne máme zapracované výkonové štandardy v obsahových celkoch.
Učebné stratégie a metódy výchovno vzdelávacej činnosti majú odporúčací charakter, vyjadrujú typický postup dosahovania výkonových štandardov v rámci obsahového celku. Učiteľky volia aj dopĺňajú vychádzajúc z reálnych potrieb a možností detí tak, aby zabezpečili podmienky pre ich aktívne a zmysluplné učenie sa. Predprimárne a povinné predprimárne vzdelávanie prebieha prostredníctvom organizačných foriem – hry a činnosti podľa voľby detí, zdravotné cvičenie, dopoludňajšie a odpoludňajšie cielené vzdelávacie aktivity, činnosti zabezpečujúce životosprávu a pobyt vonku. Uplatňujeme okrem tradičných metód - názornosti, vysvetľovania, hodnotenia, praktickej činnosti, kladného vzoru, cvičenia a navykania, rozhovoru, aj aktivizačné metódy - didaktické hry, diskusné metódy, situačné metódy, inscenačné metódy, hranie rolí, tvorivá dramatika a dramatické hry a metódy na rozvoj tvorivosti - metódy na rozvoj tvorivého vnímania fantázie - cvičenia všímavosti, cvičenia empatie, rozvoj fantázie a predstavivosti, cvičenia relaxácie a metódy tvorivého riešenia problémov - DITOR, Brainstorming.
V materskej škole využívame aj moderné stratégie výchovy a vzdelávania - individuálny prístup, zážitkové učenie, aktivizujúce metódy, aplikovanie humanistickej výchovy, využívanie IKT, úzku spoluprácu s rodinou dieťaťa a rôzne formy práce - frontálne individuálne, skupinové, dlhodobé, krátkodobé, organizované, spontánne, pravidelné – stále činnosti, nepravidelné – príležitostné, jednorazové – výnimočné aktivity, sezónne činnosti.
STRATÉGIE  UPLATŇOVANÉ  POČAS  REALIZÁCIE  KAŽDÉHO OBSAHOVÉHO CELKU                                                                                                                                                                                                                                                      
	
•	grafomotorické hry a cvičenia
•	pohybové, zdravotné a relaxačné cvičenia
•	výtvarné činnosti: výtvarné vyjadrovanie predstáv, hry s farbou, modelovanie
•	hudobné hry
•	vychádzky a pozorovanie okolia
•	námetové hry
•	prstové hry
•	matematické hry
•	konštruktívne hry
•	plánovanie činnosti deťmi
•	prezeranie kníh a encyklopédií, počúvanie rozprávok a príbehov s porozumením
•	hry zamerané na citlivosť sluchu a sluchovú diferenciáciu
•	maľované čítanie
•	ranný kruh
•	rozprávanie učiteľky
•	rozhovor
•	priame pozorovanie
•	demonštrovanie učiteľkou
•	reprodukcia príbehu
•	spoločné čítanie
•	tvorba príbehu
•	dramatizácia tematického príbehu
•	bádateľské aktivity (deskriptívne, historické, experimentálne)
•	artikulačné, rečové, sluchové a rytmické hry so slovami
•	pojmové mapovanie
•	porovnávacie, induktívne, deduktívne alebo analyticko - syntetické myšlienkové postupy riešenia úloh a problémov,
•	tematická diskusia
•	brainstorming
•	tvorivá dramatika 
•	turistická vychádzka

UČEBNÉ  ZDROJE  VYUŽÍVANÉ V KAŽDOM OBSAHOVOM  CELKU

•	výučbové programové softvéry v počítačoch (napr. Šašo Tomáš, Bee Bot)
•	pracovné listy 
•	spevníky a zborníky piesní
•	výtvarný materiál
•	detská autorská a ľudová literatúra
•	CD, DVD – nosiče (rozprávky, hudobné nahrávky detských ľudových a umelých piesní, nahrávky vážnej hudby, relaxačnej hudby)
•	literárne pomôcky – pomôcky obsahujúce písaný text, napr. metodické materiály, odborná literatúra, spevníky, rozprávkové knižky, lexikóny, časopisy atď.,
•	internetové stránky so zameraním na edukáciu
•	obrázkový materiál
•	exteriér MŠ
•	encyklopédie
•	maňušky, bábky, rekvizity
•	detské hudobné nástroje
•	špeciálne pomôcky – na znázornenie – prírodných javov, napr. magnety,
•	športové a telovýchovné náradie a náčinie 
•	plošné geometrické tvary, priestorové geometrické tvary – kocka, guľa, valec, ihlan
•	interaktívna tabuľa
•	maľované čítanie
•	programovateľná včielka Bee -Bot, podložka
•	kalendár počasia
•	vlastné zásobníky učebného materiálu

Charakteristika obsahových celkov:

SEPTEMBER
OBSAHOVÝ CELOK: VITAJTE V ŠKOLE

TÉMA: Ahoj kamaráti
TÉMA: Ja sa už nestratím
TÉMA: Moje mesto
TÉMA: Tí, ktorí sa o nás starajú

CHARAKTERISTIKA:  Obsahový celok je zameraný na rozvoj osobnostných kompetencií pri adaptácií na nové prostredie, ponúka priestor pri hľadaní a objavovaní súvislosti medzi jednotlivými informáciami pri orientácií v tesnej blízkosti MŠ, vedie dieťa k postoju k svojmu domovu, kamarátom a vyjadreniu sa rôznymi umeleckými prostriedkami. Deti spoznávajú, opisujú rozmanité ľudské činnosti, v hrách ich napodobňujú. 

OKTÓBER
OBSAHOVÝ CELOK: JESEŇ PANI BOHATÁ

TÉMA: Šarkan letí
TÉMA: Plody – dary jesene
TÉMA: Prechádzka lesom
TÉMA: Premeny počasia

CHARAKTERISTIKA:  Obsahový celok rozvíja poznanie elementárnych zákonitosti života, chápať zmeny ročných období, zmeny v počasí, citlivo vníma krásu prírody, jej čaro a jedinečnosť. Uvedomujú si význam a hodnotu životného prostredia pre človeka a pre rôzne živočíchy. Poznávajú a rozlišujú prírodné javy ovplyvnené počasím. Vytvorenie celoškolskej výstavky ovocia a zeleniny, spoločná šarkaniáda, jesenná vychádzka a súťaž, ktorá trieda nazberá najviac gaštanov za pomoci rodičov.

NOVEMBER
OBSAHOVÝ CELOK: BEZPEČNOSŤ A ĽUDSKÉ TELO

TÉMA: Ja som človek
TÉMA: Chcem byť zdravý
TÉMA: Veselý semafor
TÉMA: Bezpečnosť na ceste

CHARAKTERISTIKA: Obsahový celok dáva priestor  vnímať a určiť viacerými zmyslami časti tela, dôležité orgány, upevňovať zdravé návyky, prakticky uplatňovať pravidlá cestnej premávky, zvyšovať bezpečnosť prostredníctvom primeranej ostražitosti, dbať na vlastnú bezpečnosť. Celoškolská akcia „Evička nám ochorela“ kde si deti precvičia podanie prvej pomoci pri odrenine, uštipnutí včelou, precvičia si čísla záchranný zložiek a prednáška o záchranných zložkách.

DECEMBER
OBSAHOVÝ CELOK: ČARO VIANOC

TÉMA: Mikuláš, vianočné tradície
TÉMA: Vianoce doma a v MŠ
TÉMA: Vianočné prianie

CHARAKTERISTIKA: Aktívne sa zapojiť do prípravy osláv sviatkov, vyjadriť rôznymi umeleckými výrazovými prostriedkami pocity, dojmy a zážitky. Viesť deti ku kultivovanému estetickému prejavu. Navodiť atmosféru Vianoc, Mikuláša a tešiť sa zo spoločného prežívania. V spolupráci s rodičmi si pripomenúť ľudové tradície spojeneé s vianočnými zvykmi. Mikuláš na návšteve v každej triede, vianočné vystúpenia pre rodičov, spoločné ozdobovanie vianočného stromčeka.

JANUÁR
OBSAHOVÝ CELOK: ZIMNÉ RADOVÁNKY

TÉMA: Sneh, ľad, mráz
TÉMA: Zvieratá v zime
TÉMA: Zimné športy

CHARAKTERISTIKA: Táto téma sa zaoberá živou a neživou prírodou, jej odlišnosťami, poznávaním a pozorovaním zvierat v zime, prebúdza ochranárske postoje. Poznávať vlastnosti snehu, zmeny počasia a vytvorenie vtáčej búdky so starostlivosťou o vtáky. Viesť deti k otužovaniu a zimným športom korčuľovaním sa na zimnom štadióne a hrami so snehom o stavbu snehuliaka.

FEBRUÁR
OBSAHOVÝ CELOK: TAJOMSTVÁ

TÉMA: Časové vzťahy
TÉMA: Predmety a ich vlastnosti
TÉMA: Karneval, fašiangy
TÉMA: Vesmír a hviezdy

CHARAKTERISTIKA: Spájať časové vzťahy s konkrétnymi činnosťami, rozlišovať podstatné znaky dňa, získavať skúsenosti a objavovať vzťahy medzi objektmi okolitého sveta. Deti aktívne zapájať do príprav karnevalu zhotovovaním masiek a výzdoby tried. Rozvíjať predstavivosť, obrazotvornosť, divadelné a dramatické zručnosti. Spoločný karneval, pochovávanie basy.

MAREC
OBSAHOVÝ CELOK:CESTA PLNÁ ROZPRÁVOK

TÉMA: Na polici v knižnici
TÉMA: Vláčik plný rozprávok, príbehov, dojmov a zážitkov
TÉMA: Moja zem
TÉMA: Adamko zdravo
 
CHARAKTERISTIKA: Vedieť počúvať s porozumením, práca s detskou encyklopédiou, poznatky vedieť vyjadriť rôznymi umeleckými výrazovými prostriedkami, rozvíjať pracovné zručnosti, návyky pri starostlivosti o rastliny. Spoznávanie prírody na jar. Organizujeme návštevu knižnice, divadelné predstavenie podľa ponuky, školské kolo v prednese poézie.

APRÍL
OBSAHOVÝ CELOK: PRÍRODA OKOLO NÁS

TÉMA: Veľká noc a jej tradície
TÉMA: Ťuki-ťuk - zvieratá
TÉMA: Jarné kvety
TÉMA: Skúmanie
TÉMA: Eko – triedim, triediš, triedime

CHARAKTERISTIKA: Príprava osláv Veľkonočných sviatkov, vedieť zaujať postoj k zvieracej ríši, pozitívne, ale poznať aj nebezpečenstvo pri styku so zvieratkami. V obsahovom celku oboznamovať, rozširovať poznatky o prírode, kvetoch, kríkoch, stromoch a s tým aj spojené pokusy a experimentovanie. Aktivitami utvárame poznatky o ochrane našej zeme a prírody zamerané na správne triedenie odpadkov. Organizujeme celoškolskú jarnú vychádzku a hókusy – pókusy, kde sa predstaví každá trieda s pokusom. 

MÁJ
OBSAHOVÝ CELOK: MÁME SA RADI

TÉMA: Kto je moja rodina
TÉMA: Moja mama
TÉMA: Moja vlasť
TÉMA: Spoznávanie rastlín a živočíchov

CHARAKTERISTIKA: Rozširovať a upevňovať citové vzťahy k členom rodiny, elementárne poznatky o narodení dieťaťa, rešpektovať návyky kultúrneho správania a spoločenských pravidiel, utvárať pozitívny vzťah k bezprostrednému i širšiemu spoločenskému prostrediu, utvárať správne jazykové a rečové návyky. Upevňovať vlastenecké cítenie k svojej vlasti. Zameriame sa na prírodu ako sú zvieratá a ich mláďatá, kvety na lúke a záhrade. Vystúpenie detí pri príležitosti Dňa matiek v MŠ a aj na mestských oslavách. Organizujeme školské kolo v tanci.

JÚN
OBSAHOVÝ CELOK: Z KAŽDÉHO ROŽKA TROŠKA

TÉMA: Deň detí 
TÉMA: Ideme na výlet
TÉMA: povolania Máme hostí – lekár, požiarnik, lesník, policajt
TÉMA: Oddýchneme si po práci

CHARAKTERISTIKA: Utvárať pozitívny vzťah k svojmu zdraviu a zdraviu iných, uplatňovať skúsenosti, rozširovať poznatky o doprave v praktických činnostiach. Využiť besedy, exkurzie ako aj zážitkové edukačné aktivity. Deň detí oslavujeme súťažami v triedach a návštevou hudobnej rozprávky podľa ponuky. Rozlúčku s predškolákmi realizujeme spolu s rodičmi na školskom dvore.

4. Vyučovací jazyk

      Vyučovacím jazykom, v ktorom sa realizuje predprimárne vzdelávanie v našej materskej škole, je štátny jazyk na území Slovenskej republiky – slovenský jazyk.  

5. Spôsob, podmienky ukončovania výchovy a vzdelávania a vydávanie dokladu o získanom vzdelaní

V prípade ukončenia dochádzky do materskej školy v priebehu školského roka, zákonný zástupca predloží riaditeľke MŠ písomnú žiadosť o ukončenie dochádzky do materskej školy.
Predprimárne vzdelanie získa dieťa absolvovaním posledného ročníka vzdelávacieho programu odboru vzdelávania v materskej škole.
Dokladom o získanom stupni vzdelania je osvedčenie o absolvovaní predprimárneho vzdelávania, ktoré vydáva materská škola s dátumom 30. jún príslušného kalendárneho roka. Osvedčenie sa vydáva na predpísaných tlačivách schválených ministerstvom školstva. Údaje na osvedčení sa musia zhodovať s údajmi o dieťati uvedenými v príslušnej pedagogickej dokumentácii. Za zhodu údajov a správnosť vyplnenia zodpovedá riaditeľka školy. Osvedčenie o absolvovaní predprimárneho vzdelávania je verejnou listinou. Vydaniu osvedčenia nepredchádza žiadne hodnotenie dieťaťa.
Osvedčenia sa odovzdávajú deťom pri tradičnej rozlúčke s predškolákmi. Deťom, ktoré budú pokračovať v plnení povinnom predškolskom vzdelávaní sa osvedčenie o získaní predprimárneho vzdelávania nevydáva.

Predprimárne vzdelávanie v materskej škole ukončuje dieťa: spravidla v školskom  roku, v ktorom do 31. augusta dosiahne šiesty rok veku a dosiahne školskú spôsobilosť, ak nedovŕšilo šiesty rok veku, ale podľa vyjadrenia príslušného školského zariadenia výchovného poradenstva a prevencie a všeobecného lekára pre deti a dorast môže plniť povinnú školskú dochádzku (predčasné zaškolenie dieťaťa na žiadosť rodičov).

6. Vnútorný systém kontroly a hodnotenia detí a zamestnancov 

Cieľom hodnotenia detí je poskytnúť spätnú väzbu učiteľkám a rodičom o tom, na akej vývinovej úrovni sa dieťa nachádza, aké má rezervy a aké sú ďalšie možnosti jeho napredovania. Rovnako dôležitá je aj spätná väzba, poskytnutá deťom, súvisiaca s budovaním základov sebahodnotenia a sebapoznávania. Hodnotenie uskutočňujeme formou pedagogickej diagnostiky. Zahŕňa procesy a aktivity, ktoré napomáhajú získať o dieťati komplexné poznatky. Každé dieťa má portfólio svojich prác a výrobkov, ktoré je súčasťou diagnostického procesu. Písomnú diagnostiku detí vykonávajú učiteľky dva – krát v roku v diagnostických hárkoch a na základe toho spracujú polročne hodnotenie výchovno – vzdelávacích výsledkov. Pri hodnotení detí úzko spolupracujeme s CŠPP a CPPPaP v odbornom poradenstve v oblasti logopédie a pripravenosti na vstup do prvého ročníka ZŠ. Toto poradenstvo môžu využívať aj rodičia detí.
V škole vytvárame prostredie priaznivej pracovnej klímy s dôrazom na vzájomnú dôveru, úctu, zodpovednosť a pracovné nasadenie v stabilnom kolektíve, ktorý udržiava dobré medziľudské vzťahy s rodičmi a spolupracuje s partnermi školy. Na hodnotenie zamestnancov sú vypracované kritériá, akceptované všetkými zamestnancami školy. Hodnotenie sa vykonáva u pedagogických zamestnancov formou cielených hospitácií, hodnotením ich aktivity a vedenia pedagogickej dokumentácie, dodržiavania všeobecne záväzných právnych predpisov na pracovisku, efektívnosti a tvorivosti v edukačnom procese, plnenia zverených úloh, osobného vplyvu na pracovisku a ďalšie. U prevádzkových zamestnancov sa hodnotia výsledky a kvalita práce, svedomitosť pri plnení pracovných povinností, sťažené podmienky (sneh, tráva, veľké upratovanie a pod.), racionálne využívanie pracovného času, osobný vplyv na pracovisku a ďalšie. O hodnotení zamestnancov sa vedú písomné záznamy. 

7. Záver
        Školský vzdelávací program „Tvorivá škola – šťastné deti“ je vypracovaný v súlade so Štátnym vzdelávacím programom pre predprimárne a povinné predprimárne vzdelávanie. Je to otvorený dokument a je výsledkom tímovej práce učiteliek Materskej školy Hlavná 117 v Gelnici.